CELEX: 52011DP0278
Language: el
Date: 2011-06-23 00:00:00
Title: Αίτηση άρσης της ασυλίας του Adrian Severin Απόφαση του Ευρωπαϊκού Κοινοβουλίου της 23ης Ιουνίου 2011 σχετικά με την αίτηση άρσης της ασυλίας του Adrian Severin (2011/2070(IMM))

18.12.2012   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               CE 390/67
            
         Πέμπτη 23 Ιουνίου 2011Αίτηση άρσης της ασυλίας του Adrian Severin
   P7_TA(2011)0278
   Απόφαση του Ευρωπαϊκού Κοινοβουλίου της 23ης Ιουνίου 2011 σχετικά με την αίτηση άρσης της ασυλίας του Adrian Severin (2011/2070(IMM))
   2012/C 390 E/09
   
      Το Ευρωπαϊκό Κοινοβούλιο,
   
               —
            
            
               έχοντας υπόψη την αίτηση για την άρση της βουλευτικής ασυλίας του κ. Adrian Severin, που διαβιβάστηκε στις 5 Απριλίου 2011 από την Εθνική Υπηρεσία κατά της Δωροδοκίας (Εισαγγελία του Ανώτατου Ακυρωτικού Δικαστηρίου της Ρουμανίας) και ανακοινώθηκε στην ολομέλεια στις 6 Απριλίου 2011,
            
         
               —
            
            
               αφού άκουσε τον κ. Adrian Severin, στις 23 Μαΐου 2011, σύμφωνα με το άρθρο 7, παράγραφος 3, του Κανονισμού του,
            
         
               —
            
            
               έχοντας υπόψη το άρθρο 9 του Πρωτοκόλλου της 8ης Απριλίου 1965 περί των προνομίων και ασυλιών της Ευρωπαϊκής Ένωσης, καθώς και το άρθρο 6, παράγραφος 2, της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,
            
         
               —
            
            
               έχοντας υπόψη τις αποφάσεις του Δικαστηρίου της Ευρωπαϊκής Ένωσης με ημερομηνία 12 Μαΐου 1964, 10 Ιουλίου 1986, 15 έως 21 Οκτωβρίου 2008 και 19 Μαρτίου 2010 (1),
            
         
               —
            
            
               έχοντας υπόψη τις διατάξεις του άρθρου 72, παράγραφος 2, του ρουμανικού συντάγματος,
            
         
               —
            
            
               έχοντας υπόψη τις διατάξεις του άρθρου 4 του ρουμανικού ποινικού κώδικα, σύμφωνα με τις οποίες το ρουμανικό ποινικό δίκαιο εφαρμόζεται στα εγκλήματα που διαπράττονται εκτός των συνόρων της Ρουμανίας από ρουμάνο πολίτη, εάν η επίδικη πράξη συνιστά έγκλημα και κατά το ποινικό δίκαιο της χώρας στην οποία τελέστηκε η πράξη,
            
         
               —
            
            
               έχοντας υπόψη το άρθρο 6, παράγραφος 2, και το άρθρο 7 του Κανονισμού του,
            
         
               —
            
            
               έχοντας υπόψη την έκθεση της Επιτροπής Νομικών Θεμάτων (A7-0242/2011),
            
         
               A.
            
            
               λαμβάνοντας υπόψη ότι η Εθνική Υπηρεσία κατά της Δωροδοκίας της Ρουμανίας ζήτησε την άρση της ασυλίας του κ. Adrian Severin, βουλευτή του Ευρωπαϊκού Κοινοβουλίου, με σκοπό να επιτραπεί στη ρουμανική εισαγγελία να προβεί στην έρευνα της υπόθεσης και στην άσκηση δίωξης κατά του κ. Adrian Severin, να ζητήσει τη διεξαγωγή έρευνας στην κατοικία ή στα γραφεία του ενδιαφερομένου και επίσης την πραγματοποίηση έρευνας στο υλικό πληροφορικής ή οποιαδήποτε άλλη ηλεκτρονική έρευνα αποδειχθεί αναγκαία, να κινήσει ποινική διαδικασία κατά του ίδιου με τις κατηγορίες της παθητικής δωροδοκίας και/ή της άσκησης επιρροής ή οποιουδήποτε άλλου νομικού χαρακτηρισμού ήθελε δοθεί στο εικαζόμενο έγκλημα/εικαζόμενα εγκλήματα ενώπιον των αρμόδιων ποινικών δικαστικών οργάνων,
            
         
               Β.
            
            
               λαμβάνοντας υπόψη ότι η άρση της ασυλίας του κ. Adrian Severin αφορά εικαζόμενα εγκλήματα δωροδοκίας προβλεπόμενα από το άρθρο 6 του ρουμανικού νόμου 78/2000, σε συνδυασμό με τις διατάξεις των άρθρων 254 (δωροδοκία) και 257 (άσκηση επιρροής) του ποινικού κώδικα, καθώς και το άρθρο 81(β) του νόμου 78/2000,
            
         
               Γ.
            
            
               λαμβάνοντας υπόψη ότι δεν ανήκει στην αρμοδιότητα του Ευρωπαϊκού Κοινοβουλίου να αποφανθεί περί της ενοχής ή όχι του βουλευτή ούτε ως προς την ύπαρξη ή μη ύπαρξη σκοπιμότητας άσκησης ποινικής δίωξης για τις πράξεις που του αποδίδονται,
            
         
               Δ.
            
            
               λαμβάνοντας υπόψη ότι, συνεπώς, είναι σκόπιμο να συστήσει εν προκειμένω την άρση της βουλευτικής ασυλίας,
            
         
               1.
            
            
               αποφασίζει να άρει την ασυλία του κ. Adrian Severin, αποκλείοντας κάθε περιορισμό της προσωπικής του ελευθερίας·
            
         
               2.
            
            
               αναθέτει στον Πρόεδρό του να διαβιβάσει άμεσα την παρούσα απόφαση και την έκθεση της αρμόδιας επιτροπής του στις αρμόδιες αρχές της Ρουμανίας και στον κ. Adrian Severin.
            
         
      (1)  Υπόθεση 101/63, Wagner v.Fohrmann και Krier, Συλλογή 1964 [1964], 195· υπόθεση 149/85, Wybot/Faure κ.ά, Συλλογή 1986 [1986], σελ. 2391· υπόθεση T-345/05, Mote v Κοινοβουλίου, Συλλογή 2008, [2008], σελ. II-2849· συνεκδικασθείσες υποθέσεις C-200/07 και C-201/07, Marra v De Gregorio και Clemente, Συλλογή 2008 [2008], σελ. I-7929 και υπόθεση T-42/06, Gollnisch v Κοινοβουλίου (EE C 134, 22.5.2010, σ. 29).